<classify> UTUMIAJI wa teknolojia ya panya buku wa kupima Kifua Kikuu TB kwa njia ya makohozi unazidi kupanuka ambapo sasa Dar es Salaam pekee kuna hospitali 52 zinazopima kwa njia hiyo.Mtafiti kutoka Kituo cha Udhibiti Viumbe Hai Waharibifu, Chuo Kikuu cha Kilimo Sokoine SUA, Dk. Georges Mgode alisema hayo wakati akizungumza na Habari Leo katika maonyesho ya nane nane mkoani Simiyu.Alisema idadi hiyo inaongezeka na kufikia 70 zikichanganywa na hospitali zilizoko mikoa ya Morogoro, Pwani na Dodoma ambapo hospitali hizo zinashirikiana na SUA katika upimaji wa TB.Dk. Mgode alisema maambukizi makubwa yapo mkoa wa Dar es Salaam ikifuatiwa na mikoa ya Kanda ya Ziwa hivyo Mwanza kunapaswa kuwe na kituo cha kupimia TB kwa teknolojia hiyo ya panya.Alisisitiza kuwa pamoja na SUA kupima TB kwa kutumia panya lakini mwisho wa siku majibu ya panya yanathibitishwa na njia zilizoidhinishwa. Awali alisema Dar es Salaam inachangia asilimia 20 ya TB nchini ikifuatiwa na jiji la Mwanza huku mikoa yote iliyobaki ni asilimia 80.  <topic>: kitaifa 